捕虎行
作者：汪襄
朝代：宋

paragraphs: 西山春暮繁草木，紅白花開映巖谷。
朝來猛虎忽留蹤，獵人挾刃爭驅逐。
坡平草軟筋力健，目光兩鏡照林麓。
吻牙狐兔何足噬，要向川原飽人肉。
獵夫鼓勇欲生擒，失利寧虞傷手足。
我令壯士八九輩，袒裼而往敢退縮。
持戈踴躍皆直前，不顧爪牙加觝觸。
於菟怒鬬力已困，白刃紛然刺其腹。
不施陷穽設羅網，須臾俄聞就縛束。
未踰半晝捷書來，撫掌驚嗟大神速。
百夫肩舁向城市，塞巷填街爭縱目。
皆云古昔未曾有，不比春山得麋鹿。
斑皮愛護輸府，肝膽珍奇競收蓄。
吾聞獸之猛者莫如虎，搖尾磨牙肆其毒。
一旦力盡勢已窮，血膋反以餉僮僕。
乃知剛狠不足恃，仁若騶虞才可錄。
虎兮虎兮，曷爲出哉，深山窮谷可以隱而不隱，豈以夫皮爲之災。
官有壯土長戟可以捕取爾，爾其亟去無復來。
大江雖深亦可渡，縱橫勿礙行人路。